钦定古今图书集成/明伦汇编/氏族典/第170卷 > 《与王深甫论世谱帖》宋·欧阳修
## 钦定古今图书集成/明伦汇编/氏族典/第170卷 > 《与王深甫论世谱帖》宋·欧阳修

修启。惠借《颜氏谱》，得见一二，大幸前世常多丧乱，而
士大夫之世谱未尝绝也。自五代迄今，家家亡之，由
士不自重，礼俗苟简之使然。虽使人人自求其家，犹
不可得，况一人之力，兼考于缪乱亡失之馀，能如所
示者，非深甫之好学深思莫能也。颜谱且留，愚有未
达，须因见过，得请《集古录》，未可委僮奴。昨日大热，艰
于检寻，今送不次。修再拜。

《宋书颜延之传》：延之与陈郡谢灵运俱以词彩齐名，
自潘岳、陆机之后，文士莫及也，江左称颜谢焉。
《唐书萧颖士传》，颖士尝兄事元德秀，而友殷寅、颜真
卿、柳芳、陆据、李华、邵轸、赵骅，时人语曰：“殷颜柳陆，李
萧邵赵，以能全其交也。”

《日知录》：今之颜氏，皆云兖国之裔。考《仲尼弟子列传》，
“有颜辛、颜高、颜祖、颜之仆、颜哙、颜何”，而孔子于卫，主
颜仇由，此六人与仇由皆无后乎？今之孔氏，皆云夫
子之裔。《春秋》齐有孔虺，卫有孔达，陈有孔宁，郑有孔
叔、孔张，此四族者皆无后乎？且夫子出于宋，为子姓，
而郑姬姓，陈妫姓，卫姞姓，可合而为一乎？

颜鲁公作《家庙碑》云：“其先出于颛顼之孙祝融，融孙
安，为曹姓。其裔邾武公，名夷甫，字颜子友，别封郳为
小邾子，遂以颜为氏，多仕鲁为卿大夫。”按《左传》襄十
九年：“齐侯娶于鲁，曰颜懿姬，其侄鬷声姬。”注曰：“颜、鬷
皆姬母氏。”则颜之为姬姓鲁族审矣。其出于邾之说，
本自圈葛称洪，盖徒见《公羊》于邾有颜公之称，而不
考之于《左氏》也，莒之犁比公，岂必为犁弥之祖乎。